Diari Oficial de la Generalitat Valenciana


Sumari del DOGV 7933, del 09-12-2016 (2016/9743)

RESOLUCIÓ de 22 de novembre de 2016, de la Conselleria de Sanitat Universal i Salut Pública, per la qual es convoquen tretze beques per a la realització de pràctiques professionals en activitats relacionades amb l'exercici de la salut pública en la Direcció General de Salut Pública i centres dependents d'aquesta.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7933

Data del DOGV
:   09-12-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/9743


Data del document
:   22-11-2016

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * ajuda pública

RESOLUCIÓ de 22 de novembre de 2016, de la Conselleria de Sanitat Universal i Salut Pública, per la qual es convoquen tretze beques per a la realització de pràctiques professionals en activitats relacionades amb l'exercici de la salut pública en la Direcció General de Salut Pública i centres dependents d'aquesta. [2016/9743]  
Mitjançant l'Ordre 4/2016, de 25 de juliol, de la Conselleria de Sanitat Universal i Salut Pública, s'estableixen les bases reguladores de concessió de beques per a la realització de pràctiques professionals en activitats relacionades amb l'exercici de la salut pública en la Direcció General de Salut Pública i centres dependents d'aquesta, publicades en el Diari Oficial de la Generalitat Valenciana número 7841, d'1 d'agost de 2016.  
L'article 2 de l'esmentada ordre estableix que la convocatòria de les subvencions es realitzarà mitjançant una resolució de la persona titular de la Conselleria de Sanitat Universal i Salut Pública.  
Per tant, i de conformitat amb el que establixen els articles 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
  
Primer. Objecte  
1. Convocar la concessió de tretze beques per a la realització de pràctiques professionals en activitats relacionades amb l'exercici de la salut pública en la direcció general amb competències en matèria de salut pública i centres dependents d'aquesta per als exercicis 2017 i 2018, destinades a donar suport a la formació complementària, millora i especialització professional de les persones amb titulacions oficials universitàries següents: Infermeria i especialitats oficials d'Infermeria, Sociologia, Antropologia, Treball Social, Estadística, Estadística Aplicada, Matemàtiques, Ciències Ambientals, Enginyeria Industrial, Enginyeria Química Industrial, Enginyeria en Tecnologies Industrials, Química, Física, Farmàcia, Biologia, Veterinària, Ciència i Tecnologia dels Aliments, Informació i Documentació, Comunicació i Periodisme, amb els perfils professionals següents segons el centre de realització de les pràctiques professionals, l'àrea funcional i l'activitat corresponent:  
  
1) Títol universitari en Infermeria i especialitat en Infermeria Familiar i Comunitària:  
- Centre de Salut Pública (CSP, d'ara endavant) de Castelló: 1 beca (Servei del Pla de Salut).  
Activitat: formació complementària i especialització en el desenvolupament de l'estratègia local del Pla de Salut, especialment en la seua vinculació amb programes d'acció local en salut comunitària en l'àmbit municipal i en coordinació amb els recursos assistencials sanitaris.  
- Serveis centrals de la Direcció General de Salut Pública (DGSP, d'ara endavant) a València: 1 beca (Servei de Promoció de la Salut i Prevenció en les Etapes de la Vida).  
Activitat: formació complementària i especialització en la planificació, gestió, avaluació i difusió del programes d'envelliment actiu i saludable.  
2) Títol universitari en Infermeria i Màster Oficial en Salut Pública o màster oficial equivalent.  
- Serveis centrals de la DGSP a València: 1 beca (Subdirecció General de Promoció de la Salut i Prevenció).  
Activitat: formació complementària i especialització en el desenvolupament, seguiment i avaluació dels programes de salut en l'entorn escolar, especialment en el context del programa d'escoles promotores de la salut. Suport a les tasques de coordinació de serveis centrals amb els centres de salut pública i altres centres d'atenció sanitària i recursos comunitaris.  
3) Títol universitari en Sociologia, Antropologia i Treball Social.  
- Serveis centrals de la DGSP a València: 1 beca (Oficina Valenciana d'Acció Comunitària per a la Salut, Subdirecció General de Promoció de la Salut i Prevenció).  
Activitat: formació complementària i especialització en el disseny, desenvolupament i avaluació de l'estratègia local en salut de la Comunitat Valenciana, i també en l'aplicació de metodologies d'investigació participativa relacionades amb la implementació i avaluació de l'estratègia i amb el treball intersectorial i en xarxa.  
- Serveis centrals de la DGSP a València: 1 beca (Servei del Pla de Salut).  
Activitat: formació complementària i especialització en tècniques d'anàlisi i avaluació qualitativa, especialment en vinculació amb el seguiment i avaluació del Pla de salut. Desenvolupament i avaluació dels procediments i eines per a implementar les mesures d'avaluació de l'impacte en salut.  
4) Títol universitari en Estadística, Estadística Aplicada i Matemàtiques.  
- Serveis centrals de la DGSP a Alacant: 1 beca (Registre de Mortalitat, Subdirecció General d'Epidemiologia d'Epidemiologia, Vigilància de la Salut i Sanitat Ambiental).  
Activitat: formació complementària i especialització en la realització d'anàlisis estadístiques epidemiològiques i en l'elaboració d'estadístiques sanitàries dels registres d'interés en salut pública amb especial referència al Registre de Mortalitat i a la Xarxa Valenciana de Vigilància Microbiològica.  
- Serveis centrals de la DGSP a València: 1 beca (Subdirecció General d'Epidemiologia, Vigilància de la Salut i Sanitat Ambiental).  
Activitat: formació complementària i especialització en la realització d'anàlisis estadístiques epidemiològiques i en l'elaboració d'estadístiques sanitàries dels registres d'interés en salut pública amb especial referència al Registre de Mortalitat i a la Xarxa Valenciana de Vigilància Microbiològica.  
- Serveis centrals de la DGSP a València: 1 beca (Subdirecció General de Promoció de la Salut i Prevenció).  
Activitat: formació complementària i especialització en la realització d'anàlisis estadístiques i en l'elaboració d'estadístiques sanitàries d'interés per al seguiment i avaluació de les activitats i programes de promoció de la salut i la prevenció.  
5) Títol universitari en Ciències Ambientals, Enginyeria Industrial, Enginyeria Química Industrial, Enginyeria en Tecnologies Industrials, Química i Física.  
- Serveis centrals de la DGSP a València: 1 beca (Àrea de Sanitat Ambiental, Subdirecció General d'Epidemiologia, Vigilància de la Salut i Sanitat Ambiental).  
Activitat: formació complementària i especialització en l'avaluació d'impacte ambiental per a la vigilància sanitària de riscos ambientals físics i químics (crematoris, cimenteres, etc.).  
6) Títol universitari en Farmàcia, Química, Biologia, Veterinària, Ciència i Tecnologia dels Aliments i Màster Oficial en Anàlisi Química o màster oficial equivalent.  
- Laboratori de Salut Pública de València: 1 beca (Àrea d'Anàlisi Química, Subdirecció General de Seguretat Alimentària i Laboratoris de Salut Pública).  
Activitat: formació complementària i especialització en el control analític de contaminants i residus en matrius ambientals i biològiques, incloent-hi el desenvolupament de mètodes, la validació de procediments, l'anàlisi de mostres, el control de qualitat i la gestió d'equips analítics.  
- Laboratori de Salut Pública d'Alacant: 1 beca (Àrea d'Anàlisi Química, Subdirecció General de Seguretat Alimentària i Laboratoris de Salut Pública).  
Activitat: formació complementària i especialització en el control analític de contaminants i residus en matrius ambientals i biològiques, incloent-hi el desenvolupament de mètodes, la validació de procediments, l'anàlisi de mostres, el control de qualitat i la gestió d'equips analítics.  
7) Títol universitari en Farmàcia, Química, Biologia, Veterinària, Ciència i Tecnologia dels Aliments i màster oficial en Seguretat Alimentària o màster oficial equivalent.  
- Serveis centrals de la DGSP a València: 1 beca (Àrea de Seguretat Alimentària, Subdirecció General de Seguretat Alimentària i Laboratoris de Salut Pública).  
Activitat: formació complementària i especialització en l'anàlisi del risc químic i biològic en seguretat alimentària, incloent-hi el disseny i la gestió de programes d'avaluació de l'exposició i del risc, els sistemes d'informació en seguretat alimentària, l'anàlisi de resultats en programes d'avaluació de l'exposició i programes de biomonitoratge.  
8) Títol universitari en Informació i Documentació, Comunicació, Comunicació Audiovisual i Periodisme.  
- Serveis centrals de la DGSP a València: 1 beca (Àrea de Direcció).  
  
Activitat: formació complementària i especialització en l'anàlisi i interpretació de les pautes de producció i consum d'informació en salut pública, incloent-hi la recuperació, l'organització, l'anàlisi i el processament de la informació amb la finalitat de ser difosa, servida o tractada per a ús intern de la DGSP o per a usuaris, audiències i/o agents d'interés externs.  
2. La convocatòria s'ha d'ajustar a les bases reguladores aprovades en l'Ordre 4/2016, de 25 de juliol, de la Conselleria de Sanitat Universal i Salut Pública, per la qual s'aproven les bases reguladores de concessió de beques per a la realització de pràctiques professionals en activitats relacionades amb l'exercici de la salut pública en la direcció general amb competències en matèria de salut pública i centres dependents d'aquesta, publicada en el Diari Oficial de la Generalitat Valenciana número 7841, d'1 d'agost de 2016.  
  
Segon. Condicions de la concessió de la subvenció  
1. El procediment de concessió d'aquestes beques es tramitarà en règim de concurrència competitiva.  
2. Per a obtindre la condició de persona beneficiària de la beca s'hauran de posseir els requisits, al terme de presentació de les sol·licituds d'aquesta convocatòria, que determina la base segona de l'annex I de l'Ordre 4/2016, de 25 de juliol, de la Conselleria de Sanitat Universal i Salut Pública.  
3. Les pràctiques es realitzaran en la seu de la Direcció General de Salut Pública i centres dependents d'aquesta, de conformitat amb el que s'especifica en la convocatòria de cada una de les beques.  
4. L'activitat pràctica que s'ha de desenvolupar serà l'especificada per a cada un dels perfils professionals i beques convocades.  
  
Tercer. Finançament  
Les beques previstes en aquesta convocatòria es finançaran a càrrec del programa pressupostari de la Conselleria de Sanitat Universal i Salut Pública 74.46.55.0701.526.73, del capítol IV, codi de línia comptable S7492000, dels pressupostos de la Generalitat per a l'any 2017 i el seu equivalent en el pressupost de la Generalitat de 2018, segons el desglossament inicial següent:  
Import any 2017: 143.000,00 -  
Import any 2018: 13.000,00 -  
Import total màxim: 156.000,00 -  
De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques i la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, per la qual s'estableix la quantitat inicial de percepció per a les beques sotmeses a l'àmbit d'aplicació del referit decret, cada una de les beques que es concedisca en el marc d'aquesta convocatòria estarà dotada amb 1.000,00 - (mil euros) bruts mensuals.  
  
Sobre el dit import haurà de practicar-se la retenció corresponent, a compte de L'impost sobre la renda de les persones físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres que, si és el cas, pogueren correspondre.  
Així mateix, de conformitat amb el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de Seguretat Social, es procedirà al finançament de la quota empresa de la Seguretat Social de les persones adjudicatàries d'aquesta ordre a càrrec de l'aplicació pressupostària corresponent que s'establisca en la corresponent convocatòria, pels imports que s'establisquen en la normativa vigent en la matèria.  
  
No obstant això, l'eficàcia d'aquesta convocatòria quedarà condicionada a l'existència de crèdit adequat i suficient per atendre-la en els pressupostos de la Generalitat per a 2017 i 2018, de conformitat amb el que disposa l'Ordre de 26 de setembre de 1994, sobre tramitació anticipada d'expedients de despesa de la Conselleria d'Economia i Hisenda.  
  
Quart. Termini de la sol·licitud, forma de presentació i documentació que cal adjuntar-hi  
1. El termini per a la presentació de les sol·licituds serà de 15 dies naturals comptador des de l'endemà de la publicació d'aquesta resolució de convocatòria en el Diari Oficial de la Generalitat Valenciana.  
  
2. La forma de presentació de les sol·licituds i la documentació que s'ha d'adjuntar es realitzarà i s'ajustarà al que determina la base cinquena de l'annex I de l'Ordre 4/2016, de 25 de juliol, de la Conselleria de Sanitat Universal i Salut Pública.  
  
Cinqué. Criteris de valoració de les sol·licituds  
Les sol·licituds presentades es valoraran d'acord amb els criteris establits en la base tercera, Barem per a la valoració dels mèrits personals, de l'annex I de l'Ordre 4/2016, de 25 de juliol, de la Conselleria de Sanitat Universal i Salut Pública.  
  
Sisé. Comissió avaluadora  
De conformitat amb la base octava de l'annex I de l'Ordre 4/2016, de 25 de juliol, de la Conselleria de Sanitat Universal i Salut Pública, les persones que componen la comissió avaluadora per a la present convocatòria i d'acord amb la seua composició, són:  
President: Joan Josep Paredes Carbonell, subdirector general de Promoció de la Salut i Prevenció de la Direcció General de Salut Pública de la Conselleria de Sanitat Universal i Salut Pública.  
Vocals:  
Vicent Yusà Pelechà, subdirector general de Seguretat Alimentària i Laboratoris de Salut Pública de la Direcció General de Salut Pública de la Conselleria de Sanitat Universal i Salut Pública.  
Hermelinda Vanaclocha Luna, subdirectora general d'Epidemiologia, Vigilància de la Salut i Sanitat Ambiental de la Direcció General de Salut Pública de la Conselleria de Sanitat Universal i Salut Pública.  
  
Carmen Barona Vilar, cap del Servei del Pla de Salut de la Direcció General de Salut Pública de la Conselleria de Sanitat Universal i Salut Pública.  
Javier Lázaro Lorente, cap de secció de la Unitat de Coordinació i Suport Tècnic de la Direcció General de Salut Pública, que al seu torn assumirà la secretaria de la comissió.  
  
Seté. Mitjans de publicació dels distints tràmits  
Les publicacions de relacions i llistes que determina el procés de selecció s'efectuaran en la seu electrònica o portal institucional de la Generalitat en internet www.gva.es, i també en la pàgina web de la conselleria amb competències en matèria de sanitat i salut www.san.gva.es.  
  
  
Huité. Termini de resolució i notificació  
1. El termini màxim per a dictar i publicar les resolucions serà de tres mesos, comptador des de la data de publicació de la convocatòria, sense perjudici que puga ampliar-se en els termes previstos la vigent legislació de procediment administratiu comú.  
Una vegada conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
2. La resolució de concessió es publicarà en el Diari Oficial de la Generalitat Valenciana amb expressió de les bases, la convocatòria, el programa i el crèdit pressupostari a què s'imputen les beques atorgades, la llista de les persones beneficiàries, les quantitats concedides i la finalitat d'aquestes.  
La publicació de l'esmentada resolució tindrà els efectes de notificació a les persones interessades, d'acord amb el que disposa la vigent normativa de procediment administratiu comú, i la informació corresponent s'inserirà en la seu electrònica o portal institucional de la Generalitat en internet, https://sede.gva.es i també en la pàgina web de la conselleria amb competències en matèria de sanitat i salut www.san.gva.es. No obstant això, la data d'inici de les beques per a la realització de pràctiques professionals no podrà ser anterior a l'1 de febrer de 2017.  
Nové. Recursos  
La resolució de concessió de la beca que es dicte d'acord amb aquesta convocatòria posarà fi a la via administrativa, i en contra d'aquesta es podrà interposar un recurs potestatiu de reposició davant de l'òrgan que la va dictar en el termini d'un mes comptador des de l'endemà de la publicació, o bé directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptador des de l'endemà de la publicació de la resolució, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa.  
  
Desé. Quantia de les beques, règim de lliurament i justificació  
A l'efecte de la quantia, el pagament i la justificació de les beques caldrà ajustar-se al que estableixen les bases dihuit i dènou de l'annex I de l'Ordre 4/2016, de 25 de juliol, de la Conselleria de Sanitat Universal i Salut Pública.  
  
Onzé. Efectes  
La present resolució produirà efectes l'endemà de la publicació en el Diari Oficial de la Generalitat Valenciana.  
Contra aquesta resolució de convocatòria, que posa fi a via administrativa, es pot interposar un recurs contenciós administratiu, d'acord amb el que preveu l'article 46 de la Llei 29/1998, de 13 de juliol, reguladora de la jurisdicció contenciosa administrativa, dins del termini de dos mesos comptador des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, si bé, es pot interposar, potestativament, un recurs de reposició davant de la consellera de Sanitat Universal i Salut Pública en el termini d'un mes, d'acord amb el que disposa la normativa vigent en matèria de procediment administratiu comú.  
  
València, 22 de novembre de 2016.- La consellera de Sanitat Universal i Salut Pública: Carmen Montón Giménez.